Aspidella

Aspidella Ediacararra garaian bizi izan ziren fosilen genero bat da. Deskribatu zen aurreneko Kanbriaurreko fosila izan zen.

 Aurkikuntza 
Alexander Murray geologo eskoziarrak Ternuako arroketan aurkitu zuen 1868 urtean eta Elkanah Billings paleontologo kanadarrak deskribatu zuen 1872 urtean. Aspidella terranovica izena eman zion. Grekerazko aspis (Ασπις) hitzak "disko itxurako oskola" esan nahi du eta "Terranova" Ternuaren latinezko izena da. Charles Doolittle Walcott-ek zalantzatan jarri zuen aurkikuntza, disko itxurako formazio inorganikoak zirela esan zuen. Beste zientzilari batzuek gas burbuilen leherketaz sorturiko arrastoak izango zirela ere esan zuten.

Kanbriaurrean izaki konplexurik existitzen zenik ez zen uste, harik eta Reg Sprigg australiarrak Ediacara aztarnategiko fosilak aurkitu zituen arte. Hurrengo urteetan planetako beste eremu batzutako garai bereko estratuetan Aspidella terranovica-ren fosil berriak aurkitu ziren.

 Deskribapena 
Disko itxurako fosil bat da, eraztun kontzentrikoak dituena eta izpi zentripetuak agertzen dituena. Diametroari dagokionez, txikienek milimetro bat baino ez dute, handienek 180 mm, baina aurkitu diren fosil gehienek 4-10 milimetroko diametroa dute. Zirkunferentziaren zentruan bolatxo bat dute.

Talde handiak osatzen dituztenez pentsatzekoa da r estrategak zirela eta sorturiko ondorengo gehienak hil eta eremu txiki batean pilatzen zirela, sakonera handietan. Dentsitate handiak aurkitu izan dira, 3000 ale/m2-rainokoak.

 Taxonomia 
Hasiera batean Eszifozooen taldeko marmoka zela uste izan zen. Ondoren egindako ikerketek hainbat hipotesi proposatu dituzte.
 Organismo handiago baten errizoma zatiak
 Mikroorganismoen koloniak
 Anemonen arbasoak (anemonek horrelako aztarnak uzten dituzte)
Gaur egun oraindik ez da taxonomikoki sailkatu.

 Erreferentziak 

 Kanpo estekak 
 "The Ediacaran Fossil Aspidella Terranovica Billings, 1872 from St Johns Convention Centre Test Pit CjAe-33"

Kategoria:Ediacararreko biota
Kategoria:Cnidaria